বিএনপি সূত্রে জানায়, ঐক্য নিয়ে দলের নীতিনির্ধারণী ফোরাম স্থায়ী কমিটি এরই মধ্যে ১৫ দফা প্রণয়ন করেছে। এসব দফা ধরেই যুক্তফ্রন্ট ও ড. কামাল হোসেনের সঙ্গে কথা বলছে দলটি। অভিন্ন পাঁচ দফার বাইরে তাদের দফাগুলোয় রয়েছে— বেগম খালেদা জিয়াসহ বিরোধী সব রাজনৈতিক দলের নিঃশর্ত মুক্তি, মিথ্যা মামলা ও সাজা প্রত্যাহার, তফসিল ঘোষণা থেকে নির্বাচনের চূড়ান্ত ফলাফল ঘোষণা না হওয়া পর্যন্ত চলমান রাজনৈতিক মামলা স্থগিত ও নতুন করে মামলা না দেওয়া, পুরনো মামলায় কাউকে গ্রেফতার না দেখানো, নির্বাচনে স্বচ্ছতা নিশ্চিত করতে দেশীয় ও আন্তর্জাতিক পর্যবেক্ষক নিয়োগের ব্যবস্থা নিশ্চিত করা, নির্বাচনে ইভিএম ব্যবহার না করা, রাজনৈতিক প্রতিহিংসার অবসানকল্পে জাতীয় ঐকমত্য গঠন করা, রাষ্ট্রক্ষমতায় ভারসাম্য আনা, আইনের শাসন প্রতিষ্ঠা করা, বিচার বিভাগের স্বাধীনতা নিশ্চিত করা, সুশাসন প্রতিষ্ঠা করা, দুর্নীতি প্রতিরোধে সংশ্লিষ্ট প্রতিষ্ঠানগুলোর সংস্কার, সব নাগরিকের মৌলিক মানবাধিকার নিশ্চিত করা এবং সর্বনিম্ন আয়ের মানুষের মানবিক জীবন নিশ্চিত করে আয়ের বৈষম্যের অবসানকল্পে অর্থনৈতিক নীতিনির্ধারণ করা। ড. কামালের নেতৃত্বাধীন গণফোরামের সাত দফায় সংবিধানের ৭ অনুচ্ছেদে বর্ণিত ‘সংবিধান প্রাধান্য’-কে সমুন্নত করে রাষ্ট্র পরিচালনা করার কথা বলা হয়েছে। এ ছাড়া রাষ্ট্রপতি ও প্রধানমন্ত্রীর ক্ষমতার ভারসাম্য আনা, রাষ্ট্রীয় প্রতিষ্ঠানগুলোর সংস্কার, কার্যকর গণতন্ত্র ও আইনের শাসন প্রতিষ্ঠা, ব্যাংকিং খাত সংস্কার, তেল-গ্যাস ও খনিজ সম্পদসহ জাতীয় সম্পদের সর্বোচ্চ ব্যবহার নিশ্চিত করা, রাজনীতিতে ধর্মের অপব্যবহার ও সংখ্যালঘুদের নিরাপত্তা নিশ্চিত করার কথা বলা হয়েছে।